Dykkere, både og helikopter ledte forgæves efter mand i Limfjorden. Det var falsk alarm.

Lidt efter klokken et i nat ringede en mand til Nordjyllands Politi og fortalte, at han troede, hans kammerat var hoppet ud fra Limfjordsbroen. Nordjyllands Politi slog storalarm og sendte dykkere, både og en helikopter til området omkring broen. - Anmelderen fortalte, at hans kammerat var blevet sur efter en tur i byen, og han pludselig mistede kontakten med ham på Limfjordsbroen, da de var på vej hjem, siger vagtchef ved Nordjyllands Politi Per Jørgensen til TV2/Nord. Anmelderen var i følge politiet sikker på, at hans kammerat var hoppet i Limfjorden, fordi han var sur. Tre kvarter senere viste det sig, at kammeraten i stedet var vendt om på broen og gået hjem til sin kæreste, uden anmelderen opdagede det.